**Rekordný štart pretekov do vrchu**

**Orechová Potôň, 8. apríl 2024 – Úvodné podujatie oficiálnych Majstrovstiev Slovenska pretekov automobilov do vrchu (MSR PAV) pod názvom HILL CLIMB RACE SLOVAKIA RING odštartovalo s rekordným počtom pretekárov. Popri slovenskom „majstráku“ si svoju premiéru u nás odjazdili aj susedia z Českej republiky.**

Celkovo 74 účastníkov poslalo prihlášku na dvoje pretekov MSR PAV, ďalej Medzinárodných majstrovstiev Slovenska, Majstrovstiev Slovenska historických automobilov do vrchu, Slovenského kopcového pohára, Majstrovstiev Českej republiky a Majstrovstiev Českej republiky v pretekoch historických automobilov do vrchu. Napokon odštartovalo 67 pretekárov zo Slovenska a Česka.

Deň pretekov sa niesol v duchu slnečného a teplého počasia. S narastajúcimi teplotami aj samotnej dráhy bol správny výber pneumatík rozhodujúci v konečnom súčte meraných jázd. Účastníci mali k dispozícii celkovo 7 jázd – 3 tréningové a 4 merané-súťažné.

Najrýchlejším jazdcom prvých pretekov sa spomedzi všetkých zúčastnených stal **Václav Janík** z ORLEN I Janík Motorsport tímu na monoposte NORMA M 20 FC. Trať dlhú 3400 m vo svojej prvej súťažnej jazde zdolal za 1min 17,216s. Druhým v poradí bol Čech **Petr Vítek** z Climart Racing tímu na monoposte Osella PA 30 a tretie miesto obsadil najrýchlejší Slovák pretekov **Martin Juhás** z MRM Motorsport Galanta tímu na monoposte LOLA B03/51.

V MSR PAV si najlepšie počínal už spomínaný **Martin Juhás** pred druhým **Mojmírom Čambalom** z RS Team na Hyundai i 30N TCR a tretím **Vilom Liedlom** z Windscape Racing tímu, premiérovo štartujúcim v tejto súťaži na monoposte Tatuus FR2000.

V druhých pretekoch MSR PAV obsadil prvú priečku opäť **Martin Juhás,** druhý skončil **Martin Matuška** na Tomis 99-04 a tretí bol **Mojmír Čambal** z RS tímu na Hyundai i30N TCR.

V triede **historikov** si prvenstvo v oboje pretekoch vybojoval **Miloš Zmeškal** na Ralt 032 pred **Tiborom Hauserom** na Škoda 130RS.

V rámci **Slovenského kopcového pohára** boli v celkovom hodnotení prvých pretekov najrýchlejší **Ján Boldiš** z Aries Racing na VW Golf, nasledovali ho **Vladimír Podmajerský** na Peugeote 206 RC a Ivan Vanko na Škode Felicii. V druhých pretekoch bol najrýchlejší opäť **Ján Boldiš,** ďalej **Vladimír Podmajerský** a **Michal Bomba** na Honde Civic Type-R.

Podujatie bolo prístupné aj pre divákov s voľným vstupom na otvorené tribúny, ako aj do paddocku s pretekárskymi autami.

Viac informácii a kompletné výsledky **všetkých kategórií** sú dostupné na web stránke:

<https://webapp.sportity.com/event/RINGPAV2024/b9a217c9-431f-4fc0-9811-47326c1250f1>

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové* ***Slovenské motokárové centrum.***

**Ďalšie informácie:**

|  |  |
| --- | --- |
| Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |